title: Vykonávacie nariadenie Komisie (EÚ) č. 780/2013 zo 14. augusta 2013 , ktorým sa mení nariadenie Komisie (EÚ) č. 206/2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení  Text s významom pre EHP

text:
               15.8.2013

               SK

               Úradný vestník Európskej únie

               L 219/1

         VYKONÁVACIE NARIADENIE KOMISIE (EÚ) č. 780/2013
   zo 14. augusta 2013,
   ktorým sa mení nariadenie Komisie (EÚ) č. 206/2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2004/68/ES z 26. apríla 2004, ktorá ustanovuje pravidlá zdravia zvierat na dovoz a tranzit určitých živých kopytníkov do Únie a cez Úniu, mení smernicu 90/426/EHS a 92/65/EHS a ruší smernicu 72/462/EHS (1), a najmä na jej článok 3 ods. 1 prvý a druhý pododsek, článok 6 ods. 1 prvý pododsek, článok 7 písm. e), článok 8 písm. c), článok 13 ods. 1,
   keďže:

               (1)

               V nariadení Komisie (EÚ) č. 206/2010 (2) sa stanovujú požiadavky na vstup okrem iného aj určitých druhov kopytníkov do Únie. Toto nariadenie sa nevzťahuje na nedomestikované zvieratá určené pre schválené zariadenie, inštitút alebo stredisko, ako sú vymedzené v článku 2 ods. 1 písm. c) smernice 92/65/EHS z 13. júna 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (3).

               (2)

               Chýbajúce konkrétne veterinárne požiadavky týkajúce sa vstupu kopytníkov určených pre schválené zariadenie, inštitút alebo stredisko do Únie spôsobujú týmto štruktúram praktické problémy a výrazne obmedzujú ich činnosti z dôvodu potreby zabezpečiť vstup týchto zvierat.

               (3)

               Je vhodné stanoviť veterinárne požiadavky týkajúce sa vstupu kopytníkov určených pre schválené zariadenie, inštitút alebo stredisko do Únie, pričom by v týchto požiadavkách bola zohľadnená osobitná situácia týchto zvierat. V záujme zjednodušenia právnych predpisov Únie je vhodné, aby sa tieto predpisy stanovili v nariadení (EÚ) č. 206/2010. Rozsah pôsobnosti tohto nariadenia by sa preto mal náležite zmeniť.

               (4)

               V nariadení Rady (EÚ) č. 206/2010 sa stanovuje, že zásielky kopytníkov môžu vstupovať do Únie iba vtedy, ak pochádzajú z tretích krajín, ich území alebo častí uvedených v časti 1 prílohy I k uvedenému nariadeniu.

               (5)

               V smernici Rady 2002/99/ES zo 16. decembra 2002 ustanovujúcej pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), sa stanovuje, aby Komisia prijala zoznamy tretích krajín alebo regiónov tretích krajín, z ktorých sa môžu dovážať určité výrobky živočíšneho pôvodu.

               (6)

               V smernici Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (5) sa stanovuje, že dovoz zvierat z čeľade koňovité do Únie sa povoľuje iba z tretích krajín, ktoré sú na zozname, ktorý sa má vypracovať alebo zmeniť v súlade s postupom stanovenom v uvedenej smernici.

               (7)

               V smernici Rady 2009/158/ES z 30. novembra 2009, o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (6), sa stanovuje, že hydina a násadové vajcia dovezené do Únie musia pochádzať z tretej krajiny alebo z časti tretej krajiny uvedenej v zozname vyhotovenom Komisiou v súlade s postupom stanoveným v uvedenej smernici.

               (8)

               Vstup kopytníkov určených pre schválené zariadenie, inštitút alebo stredisko do Únie musí spĺňať najmä všeobecné požiadavky na vstup živých zvierat do Únie a ďalšie osobitné veterinárne požiadavky, ako aj ponúkať osobitné záruky, že zvieratá vstupujúce do Únie nepredstavujú ohrozenie zdravotného stavu zvierat v Únii.

               (9)

               Tretie krajiny, ich územia a časti uvedené v zozname podľa smerníc 2002/99/ES, 2009/156/ES a 2009/158/ES v súčasnosti spĺňajú všeobecné požiadavky na vstup živých zvierat do Únie, ku ktorým patrí účinný systém veterinárnych služieb zodpovedných za kontrolu zdravia zvierat.

               (10)

               Všeobecné požiadavky vstupu živých zvierat do Únie však nezaručujú, že kopytníky sú bez chorôb. Jednotlivé zvieratá môžu stále prenášať infekčné choroby, ktoré sa môžu rozšíriť do Európskej únie a následne predstavovať ohrozenie zdravia zvierat v Únii. Kopytníky určené pre schválené zariadenie, inštitút alebo stredisko by preto mali vstupovať do Únie priamo len zo zariadenia, z inštitútu alebo strediska, ktoré spĺňa určité požiadavky a je schválené príslušným orgánom tretej krajiny, jej územia alebo časti, v ktorých sa nachádza.

               (11)

               Je vhodné, aby zoznam týchto zariadení, inštitútov alebo stredísk vytvoril členský štát určenia po posúdení všetkých dôležitých informácií.

               (12)

               V záujme ochrany zdravia zvierat v Únii je dôležité, aby zásielky kopytníkov vstupujúce do Únie a určené pre schválené zariadenia, inštitúty alebo strediská boli prepravované priamo a bez meškania na miesto určenia v uzavretých kontajneroch a aby bol obmedzený ďalší pohyb týchto zvierat v rámci Únie.

               (13)

               S cieľom riešiť výnimočné okolnosti, ako napríklad situácie týkajúce sa problémov dobrých životných podmienok zvierat, ochrany ohrozených druhov, náhlych živelných katastrof alebo politických nepokojov, v ktorých nie je možné uplatniť všetky veterinárne požiadavky, a najmä požiadavky, ktoré súvisia so schválením zariadenia, inštitútu alebo strediska pôvodu, by členské štáty mali mať možnosť umožniť za určitých podmienok vstup určitých kopytníkov určených pre schválené zariadenie, inštitút alebo stredisko na svoje územie. Aj v takých prípadoch by sa však malo požadovať povolenie, aby sa zabezpečilo dostatočné zníženie veterinárneho rizika.

               (14)

               Nariadenie (EÚ) č. 206/2010 by sa preto malo zodpovedajúcim spôsobom zmeniť.

               (15)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Nariadenie (EÚ) č. 206/2010 sa mení takto:

               1.

               V článku 1 sa vypúšťa odsek 3.

               2.

               Vkladá sa tento článok 3a:
               „Článok 3a
               Podmienky vstupu kopytníkov určených pre schválené zariadenie, inštitút alebo stredisko
               1.   Odchylne od článku 3 môže príslušný orgán členského štátu povoliť vstup zásielok na svoje územie, pokiaľ ide o druhy kopytníkov uvedené v tabuľkách 1, 2 a 3 časti 1 prílohy VI, ak sú tieto zásielky určené pre schválené zariadenie, inštitút alebo stredisko, za predpokladu, že sú splnené tieto podmienky:

                           a)

                           príslušný orgán členského štátu určenia vykonal posúdenie veterinárnych rizík, ktoré môže pre Úniu predstavovať každá zásielka;

                           b)

                           dané zásielky pochádzajú z tretej krajiny, jej územia alebo časti, ktoré sú uvedené v niektorom zo zoznamov uvedených v:

                                       i)

                                       časti 1 prílohy I alebo časti 1 prílohy II k tomuto nariadeniu;

                                       ii)

                                       rozhodnutí č. 2004/211/ES (7), rozhodnutí č. 2007/777/ES (8), nariadení (ES) č. 798/2008 (9), nariadení (ES) č. 119/2009 (10), nariadení (EÚ) č. 605/2010 (11);

                           c)

                           kopytníky pochádzajú zo zariadenia, inštitútu alebo strediska v tretej krajine, na jej území alebo v jej časti, ako sa uvádzajú v písmene a), ktoré je zahrnuté v zozname zostavenom v súlade s článkom 3c;

                           d)

                           kopytníky boli držané v karanténe v zariadení chránenom pred vektormi v priestoroch zariadenia, inštitútu alebo strediska uvedeného v písmene c) na obdobie stanovené v príslušných osvedčeniach;

                           e)

                           kopytníky sú prepravené priamo do schváleného zariadenia, inštitútu alebo strediska v členskom štáte určenia;

                           f)

                           kopytníky sprevádza príslušné veterinárne osvedčenie vyhotovené v súlade s príslušným vzorom veterinárneho osvedčenia uvedeným v tabuľkách 1, 2 a 3 v časti 1 prílohy VI a stanoveným v časti 2 uvedenej prílohy;

                           g)

                           kopytníky spĺňajú požiadavky stanovené vo vzore veterinárneho osvedčenia uvedenom v písmene f).

                     Členský štát určenia informuje Komisiu a ostatné členské štáty v rámci Stáleho výboru pre potravinový reťazec a zdravie zvierat o povolení udelenom podľa prvého pododseku pred vstupom kopytníkov na jeho územie.
               2.   Ak výnimočné okolnosti znemožňujú dodržanie požiadaviek podľa písmen c) a d) odseku 1, príslušný orgán členského štátu určenia môže povoliť vstup na svoje územie druhom kopytníkov uvedeným v tabuľkách 1, 2 a 3 časti 1 prílohy VI z iných chovov, ktoré nespĺňajú požiadavky uvedené v týchto bodoch, pokiaľ sú dodržané požiadavky stanovené v písmenách a), b) a e) až g) odseku 1 a sú splnené tieto dodatočné podmienky:

                           a)

                           predchádzajúcu žiadosť o povolenie podal majiteľ alebo fyzická osoba zastupujúca majiteľa a členský štát určenia takéto povolenie udelil po vykonaní posúdenia rizík, z ktorého vyplynulo, že vstup predmetných kopytníkov na jeho územie nepredstavuje veterinárne riziko pre Úniu;

                           b)

                           kopytníky boli v tretej krajine pôvodu, na jej území alebo v jej časti držané v karanténe pod úradným dozorom na obdobie nevyhnutné na splnenie veterinárnych podmienok stanovených vo vzore veterinárneho osvedčenia uvedenom v písmene f):

                                       i)

                                       na mieste schválenom príslušným orgánom tretej krajiny, jej územia alebo časti, kde majú zvieratá pôvod;

                                       ii)

                                       v súlade s podmienkami stanovenými v povolení, ktoré musí poskytnúť prinajmenšom rovnaké záruky, ako sú stanovené v písmenách a), b) a e) až g) odseku 1.

                     Ak kopytníky vstupujú do Únie podľa prvého pododseku, v schválenom zariadení, inštitúte alebo stredisku určenia sú držané v karanténe počas obdobia najmenej šiestich mesiacov od momentu vstupu do Únie. Príslušné orgány počas tohto obdobia môžu uplatňovať požiadavky stanovené v článku 8 ods. 1 písm. a) smernice Rady 90/425/EHS.
               Členský štát povoľujúci vstup kopytníkov v zmysle prvého pododseku informuje Komisiu a ostatné členské štáty v rámci Stáleho výboru pre potravinový reťazec a zdravie zvierat o takomto povolení pred vstupom kopytníkov na jeho územie.

               3.

               Vkladá sa tento článok 3b:
               „Článok 3b
               Podmienky vstupu a tranzitu kopytníkov určených pre schválené zariadenie, inštitút alebo stredisko cez územie členských štátov okrem členského štátu určenia
               Tranzit kopytníkov uvedených v článku 3a cez iný členský štát okrem členského štátu určenia sa umožňuje len s povolením príslušného orgánu členského štátu tranzitu. Toto povolenie sa môže udeliť iba na základe posúdenia rizík vykonanom daným príslušným orgánom s ohľadom na informácie, ktoré mu poskytol členský štát určenia.
               Členský štát určenia pri povolení vstupu zvierat podľa podmienok uvedených v článku 3a ešte pred tranzitom informuje Komisiu a ostatné členské štáty v rámci Stáleho výboru pre potravinový reťazec a zdravie zvierat.“

               4.

               Vkladá sa tento článok 3c:
               „Článok 3c
               Zoznam schválených zariadení, inštitútov alebo stredísk v tretích krajinách, na ich územiach a v jej častiach
               1.   Po posúdení súladu s podmienkami stanovenými v odseku 2 môže každý členský štát vypracovať zoznam zariadení, inštitútov a stredísk, z ktorých možno povoliť vstup kopytníkov na jeho územie v zmysle článku 3a ods. 1.
               2.   Zariadenie, inštitút alebo stredisko v tretej krajine, na jej území alebo v jej časti sa zaradí do zoznamu uvedeného v odseku 1 iba po splnení týchto podmienok:

                           a)

                           zariadenie, inštitút alebo stredisko spĺňa požiadavky stanovené v časti 3 prílohy VI;

                           b)

                           zariadenie, inštitút alebo stredisko je schválené príslušným orgánom tretej krajiny, jej územia alebo časti, v ktorých sa toto zariadenie, inštitút alebo stredisko nachádzajú;

                           c)

                           príslušný orgán tretej krajiny, jej územia alebo časti poskytuje dostatočné záruky, že sú dodržané podmienky týkajúce sa schvaľovania zariadení, inštitútov alebo stredísk uvedené v časti 4 prílohy VI.

                     3.   Členský štát môže zaradiť do zoznamu uvedeného v odseku 1 také zariadenia, inštitúty alebo strediská v tretích krajinách, ktoré už sú zahrnuté v takomto zozname, ktorý vypracoval iný členský štát, bez toho, aby posudzoval súlad s podmienkami stanovenými v odseku 2.
               4.   Členské štáty aktualizujú zoznamy uvedené v odseku 1 s prihliadnutím najmä na pozastavenie alebo odobratie schválenia, ktoré príslušný orgán tretej krajiny, jej územia alebo časti udelil pre zariadenia, inštitúty alebo strediská, ktoré tam majú sídlo a sú zahrnuté v týchto zoznamoch.
               5.   Členské štáty prostredníctvom internetových informačných stránok zverejnia zoznamy uvedené v odseku 1 a zabezpečia aktuálnosť týchto internetových informačných stránok.
               6.   Členské štáty Komisii oznámia internetovú adresu svojich internetových informačných stránok.“

               5.

               Článok 4 sa nahrádza takto:
               „Článok 4
               Podmienky týkajúce sa stredísk zhromažďovania pre určité zásielky kopytníkov
               1.   Zásielky kopytníkov, v ktorých sa nachádzajú živé zvieratá z viac ako jedného chovu, môžu vstúpiť do Únie, len ak sa zhromažďujú v strediskách zhromažďovania schválených príslušným orgánom tretej krajiny, jej územia alebo časti, kde majú zvieratá pôvod, v súlade s požiadavkami stanovenými v časti 5 prílohy I.
               2.   Zásielky kopytníkov, ktoré vstupujú do Únie v súlade s článkom 3a alebo článkom 6, nesmú pochádzať z viac ako jedného chovu a nesmú byť zhromažďované v strediskách zhromažďovania.“

               6.

               V článku 8 sa písmeno b) nahrádza takto:

                           „b)

                           nevykladajú v tretej krajine, na jej území alebo v jej časti, ktoré nemajú povolenie pre dovoz týchto zvierat do Únie, a pri preprave vzduchom sa nepremiestňujú do iného lietadla ani neprepravujú po ceste, železnici ani peši cez takúto tretiu krajinu, jej územie alebo časť.“

               7.

               V článku 11 sa odsek 1 nahrádza takto:
               „1.   Po vstupe do Únie sa zásielky kopytníkov okrem zásielok uvedených v článku 3a bezodkladne prepravia dopravnými prostriedkami chránenými pred vektormi do chovu určenia.
               Kopytníky zostávajú v uvedenom chove najmenej 30 dní, pokiaľ nie sú priamo odoslané na bitúnok.“

               8.

               Vkladá sa tento článok 13a:
               „Článok 13a
               Podmienky, ktoré sa majú uplatňovať po vstupe zásielok kopytníkov určených pre schválené zariadenia, inštitúty alebo strediská
               1.   Zásielky kopytníkov určené pre schválené zariadenia, inštitúty alebo strediská sa po vstupe do Únie bezodkladne prepravia do schváleného zariadenia, inštitútu alebo strediska určenia v dopravných prostriedkoch, ktoré sú chránené pred vektormi a skonštruované tak, aby zvieratá nemohli uniknúť a aby počas prepravy nemohli z vozidla alebo kontajnera vytekať ani vypadávať výkaly, moč, podstielka, krmivo, odpad ani iný materiál.
               2.   Zvieratá musia najmenej počas obdobia 30 dní ostať v karanténe v zariadení chránenom pred vektormi v priestoroch schváleného zariadenia, inštitútu alebo strediska členského štátu určenia. Po 30 dňoch karantény sa zvieratá môžu presunúť do iného schváleného zariadenia, inštitútu alebo strediska.
               3.   Zvieratá privezené do schváleného zariadenia, inštitútu alebo strediska sa môžu presunúť na iné miesto určenia, než je schválené zariadenie, inštitút alebo stredisko, za predpokladu, že:

                           a)

                           od vstupu do Únie uplynulo najmenej šesť mesiacov;

                           b)

                           presun sa vykonáva v súlade s odsekom 4 prílohy C smernice 92/65/EHS.

                     4.   Odchylne od odseku 3 môžu zvieratá opustiť schválené zariadenie, inštitút alebo stredisko pred uplynutím šesťmesačnej lehoty stanovenej v tomto odseku, iba ak sú splnené tieto podmienky:

                           a)

                           zvieratá sa vyvážajú do tretej krajiny, na jej územie alebo do jej časti;

                           b)

                           na účely vývozu podľa písmena a) sa zvieratá prepravujú v dopravných prostriedkoch, ktoré sú chránené pred vektormi a skonštruované tak, aby zvieratá nemohli uniknúť a aby výkaly, moč, podstielka, krmivo, odpad ani iný materiál nemohli z vozidla alebo kontajnera počas prepravy vytekať alebo vypadávať.“

               9.

               Dopĺňa sa príloha VI, ktorej znenie sa uvádza v prílohe k tomuto nariadeniu.

         Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. augusta 2013

            Za Komisiu

            predseda

         José Manuel BARROSO

      (1)  Ú. v. EÚ L 139, 30.4.2004, s. 321.

      (2)  Ú. v. EÚ L 73, 20.3.2010, s. 1.

      (3)  Ú. v. ES L 268, 14.09.1992, s. 54.

      (4)  Ú. v. ES L 18, 23.1.2003, s. 11.

      (5)  Ú. v. EÚ L 192, 23.7.2010, s. 1.

      (6)  Ú. v. EÚ L 343, 22.12.2009, s. 74.

      (7)  Ú. v. EÚ L 73, 11.3.2004, s. 1.

      (8)  Ú. v. EÚ L 312, 30.11.2007, s. 49.

      (9)  Ú. v. EÚ L 226, 23.8.2008, s. 1.

      (10)  Ú. v. EÚ L 39, 10.2.2009, s. 12.

      (11)  Ú. v. EÚ L 175, 10.7.2010, s. 1.“

      PRÍLOHA

            „PRÍLOHA VI
            ČASŤ 1

                           Tabuľka 1

                                    „RUM-A“

                                    :

                                    Vzor veterinárneho osvedčenia pre zvieratá nasledujúcich druhov, ktoré pochádzajú zo schváleného zariadenia, inštitútu alebo strediska a sú pre ne určené.

                           Rad

                           Čeľaď

                           Rod/druh

                           Artiodactyla

                           Antilocapridae

                           Antilocapra ssp.

                           Bovidae

                           Addax ssp., Aepyceros ssp., Alcelaphus ssp., Ammodorcas ssp., Ammotragus ssp., Antidorcas ssp., Antilope ssp., Bison ssp., Bos ssp. (vrátane Bibos, Novibos, Poephagus), Boselaphus ssp., Bubalus ssp. (vrátane anoa), Budorcas ssp., Capra ssp., Cephalophus ssp., Connochaetes ssp., Damaliscus ssp. (vrátane Beatragus), Dorcatragus ssp., Gazella ssp., Hemitragus ssp., Hippotragus ssp., Kobus ssp., Litocranius ssp., Madoqua ssp., Naemorhedus ssp. (vrátane Nemorhaedus a Capricornis), Neotragus ssp., Oreamnos ssp., Oreotragus ssp., Oryx ssp., Ourebia ssp., Ovibos ssp., Ovis ssp., Patholops ssp., Pelea ssp., Procapra ssp., Pseudois ssp., Pseudoryx ssp., Raphicerus ssp., Redunca ssp., Rupicapra ssp., Saiga ssp., Sigmoceros-Alecelaphus ssp., Sylvicapra ssp., Syncerus ssp., Taurotragus ssp., Tetracerus ssp., Tragelaphus ssp. (vrátane Boocerus).

                           Camelidae

                           Camelus ssp., Lama ssp., Vicugna ssp.

                           Cervidae

                           Alces ssp., Axis-Hyelaphus ssp., Blastocerus ssp., Capreolus ssp., Cervus-Rucervus ssp., Dama ssp., Elaphurus ssp., Hippocamelus ssp., Hydropotes ssp., Mazama ssp., Megamuntiacus ssp., Muntiacus ssp., Odocoileus ssp., Ozotoceros ssp., Pudu ssp., Rangifer ssp.

                           Giraffidae

                           Giraffa ssp., Okapia ssp.

                           Moschidae

                           Moschus ssp.

                           Tragulidae

                           Hyemoschus ssp., Tragulus-Moschiola ssp.

                           Tabuľka 2

                                    „SUI-A“

                                    :

                                    Vzor veterinárneho osvedčenia pre zvieratá nasledujúcich druhov, ktoré pochádzajú zo schváleného zariadenia, inštitútu alebo strediska a sú pre ne určené.

                           Rad

                           Čeľaď

                           Rod/druh

                           Artiodactyla

                           Suidae

                           Babyrousa ssp., Hylochoerus ssp., Phacochoerus ssp., Potamochoerus ssp., Sus ssp.

                           Tayassuidae

                           Catagonus ssp., Pecari-Tayassu ssp.

                           Hippopotamidae

                           Hexaprotodon-Choeropsis ssp., Hippopotamus ssp.

                           Tabuľka 3

                                    „TRE-A“

                                    :

                                    Vzor veterinárneho osvedčenia pre zvieratá nasledujúcich druhov, ktoré pochádzajú zo schváleného zariadenia, inštitútu alebo strediska a sú pre ne určené.

                           Rad

                           Čeľaď

                           Rod/druh

                           Perissodactyla

                           Tapiridae

                           Tapirus ssp.

                           Rhinocerotidae

                           Ceratotherium ssp., Dicerorhinus ssp., Diceros ssp., Rhinoceros ssp.

                           Proboscidea

                           Elephantidae

                           Elephas ssp., Loxodonta ssp.

                  ČASŤ 2

            ČASŤ 3

               Požiadavky týkajúce sa zariadení, inštitútov alebo stredísk v tretích krajinách

            Zariadenie, inštitút alebo stredisko v tretej krajine musia:

                        a)

                        byť jasne ohraničené a oddelené od svojho okolia;

                        b)

                        mať primerané prostriedky na odchytenie, uzatvorenie a izolovanie zvierat a mať primerané karanténne zariadenia a schválené štandardné prevádzkové postupy pre zvieratá s neznámym pôvodom;

                        c)

                        mať konštrukcie chránené pred vektormi spĺňajúce tieto požiadavky:

                                    i)

                                    majú náležité fyzické bariéry v miestach vstupu a výstupu;

                                    ii)

                                    otvory v konštrukcii chránenej pred vektormi sú tienené pred vektormi pomocou sieťky s vhodným rozmerom, ktorá sa pravidelne impregnuje schváleným insekticídom v súlade s pokynmi výrobcu;

                                    iii)

                                    v konštrukcii chránenej pred vektormi a v jej okolí sa vykonáva dozor nad vektormi a kontrola;

                                    iv)

                                    sú prijaté opatrenia na obmedzenie alebo odstránenie miest rozmnožovania vektorov v blízkosti konštrukcie chránenej pred vektormi;

                                    v)

                                    sú zavedené štandardné operačné postupy vrátane opisov záložných a výstražných systémov pre prevádzku konštrukcie chránenej pred vektormi a pre prepravu zvierat z tejto konštrukcie na miesto nakládky;

                        d)

                        minimálne počas obdobia desiatich rokov uchovávať aktuálne záznamy o:

                                    i)

                                    počte a identite (vek, pohlavie, druh a individuálna identifikácia, ak je to vhodné) zvierat každého druhu nachádzajúceho sa v daných priestoroch;

                                    ii)

                                    počte a identite (vek, pohlavie, druh a individuálna identifikácia, ak je to vhodné) zvierat, ktoré do priestorov prichádzajú alebo ich opúšťajú, spolu s informáciou o ich pôvode alebo mieste určenia, dopravnom prostriedku a zdravotnom stave zvierat;

                                    iii)

                                    výsledkoch krvných testov alebo iných diagnostických postupov vykonaných na zvieratách v ich priestoroch;

                                    iv)

                                    prípadoch ochorenia a prípadne aj poskytnutom ošetrení;

                                    v)

                                    výsledkoch pitiev zvierat, ktoré uhynuli v ich priestoroch, vrátane mŕtvonarodených zvierat;

                                    vi)

                                    pozorovaniach vykonávaných počas každej izolácie alebo karantény;

                        e)

                        byť počas obdobia najmenej troch predchádzajúcich rokov bez výskytu chorôb uvedených v prílohe A k smernici 92/65/EHS alebo uvedených vo veterinárnych osvedčeniach pre príslušné druhy, ktoré sú stanovené v časti 2 prílohy VI k tomuto nariadeniu, ako sa preukazuje podľa záznamov vedených v zmysle písmena d) a podľa výsledkov klinických a laboratórnych testov vykonaných na zvieratách v týchto priestoroch;

                        f)

                        mať buď dohodu s príslušným laboratóriom schváleným príslušným orgánom na vykonávanie pitiev alebo jeden alebo viacero priestorov, kde je možné tieto vyšetrenia vykonávať na základe právomoci schváleného veterinárneho lekára;

                        g)

                        zabezpečovať likvidáciu tiel zvierat, ktoré uhynuli na chorobu alebo boli usmrtené;

                        h)

                        na základe dohody alebo právneho nástroja zabezpečovať služby veterinárneho lekára, ktorého schválil príslušný orgán a ktorý koná pod jeho kontrolou, pričom veterinárny lekár musí vykonávať minimálne tieto úlohy:

                                    i)

                                    zabezpečuje uplatňovanie zodpovedajúceho dozoru a opatrení kontroly chorôb v danom zariadení, inštitúte alebo stredisku. Tieto opatrenia musí schváliť príslušný orgán tretej krajiny, jej územia alebo časti, v ktorých sa toto zariadenie, inštitút alebo stredisko nachádzajú, pričom sa zohľadňuje nákazová situácia a opatrenia musia zahŕňať minimálne tieto prvky:

                                                —

                                                ročný plán sledovania ochorenia vrátane primeraných kontrolných opatrení týkajúcich sa zoonóz u zvierat prítomných v priestoroch,

                                                —

                                                klinické, laboratórne testovanie a testovanie post mortem v prípade zvierat podozrivých z toho, že boli postihnuté prenosnými chorobami a zoonózami,

                                                —

                                                vakcinácia vnímavých zvierat proti infekčným chorobám a zoonózam;

                                    ii)

                                    zabezpečiť, aby všetky podozrivé úhyny alebo prítomnosť akýchkoľvek iných príznakov naznačujúcich, že zvieratá sa nakazili niektorou chorobou uvedenou v prílohe A k smernici 92/65/EHS alebo uvedenou vo veterinárnych osvedčeniach pre príslušné druhy uvedených v časti 2 prílohy VI k tomuto nariadeniu, boli bezodkladne oznámené príslušnému orgánu, ak daná choroba podlieha oznamovacej povinnosti v danej tretej krajine, na jej území alebo v jej časti;

                                    iii)

                                    zabezpečiť, aby prichádzajúce zvieratá boli podľa potreby držané v karanténe v súlade s pokynmi príslušného orgánu;

                                    iv)

                                    zabezpečiť dodržiavanie veterinárnych požiadaviek, ktoré zvieratá musia spĺňať, aby mohli vstúpiť do Únie.

                  ČASŤ 4

               Podmienky týkajúce sa schválenia zariadení, inštitútov alebo stredísk v tretích krajinách

                        1.

                        Schválenie sa smie udeliť len takým zariadeniam, inštitútom alebo strediskám, ktoré spĺňajú požiadavky stanovené v časti 3.

                        2.

                        Ak sa vyžaduje ochrana pred vektormi, konštrukcia sa musí schváliť ako chránená pred vektormi len v prípade splnenia kritérií uvedených v písmene c) časti 3. S cieľom udeliť schválenie musí príslušný orgán overovať účinnosť opatrení ochrany pred vektormi najmenej trikrát počas požadovaného ochranného obdobia (na začiatku tohto obdobia, v jeho priebehu a na jeho konci) prostredníctvom lapača na odchyt vektorov vnútri konštrukcie chránenej pred vektormi.

                        3.

                        Každé schválené zariadenie, inštitút a stredisko musia mať pridelené schvaľovacie číslo.

                        4.

                        Schválenie sa ponechá iba vtedy, ak sú naďalej splnené tieto podmienky:
                        priestory sú pod kontrolou úradného veterinárneho lekára, ktorý musí vykonávať minimálne tieto úlohy:

                                    i)

                                    aspoň raz ročne kontroluje priestory zariadenia, inštitútu alebo strediska;

                                    ii)

                                    vykonáva audit činnosti veterinárneho lekára uvedeného v písm. h) časti 3 a uplatňovania ročného plánu dozoru nad chorobami uvedeného v prvej zarážke písm. h) bodu i);

                                    iii)

                                    zabezpečuje splnenie ustanovení uvedených v častiach 3 a 4;

                                    iv)

                                    overuje, či:

                                                —

                                                sú dodržané veterinárne požiadavky, ktoré zvieratá musia spĺňať, aby mohli vstúpiť do Únie,

                                                —

                                                výsledky klinických testov, testov post mortem a laboratórnych testov zvierat preukázali neprítomnosť chorôb uvedených v prílohe A k smernici 92/65/EHS alebo uvedených vo veterinárnych osvedčeniach pre príslušné druhy, ktoré sú stanovené v časti 2 prílohy VI k tomuto nariadeniu.

                        5.

                        Ak príslušný orgán zistí, že požiadavky uvedené v časti 3 už nie sú splnené, schválenie sa musí odobrať.

                        6.

                        V prípade oznámenia podozrenia na prítomnosť niektorej z chorôb uvedených v prílohe A k smernici 92/65/EHS alebo uvedených vo veterinárnych osvedčeniach pre príslušné druhy, ktoré sú stanovené v časti 2 prílohy VI k tomuto nariadeniu, musí príslušný orgán pozastaviť schválenie zariadenia, inštitútu alebo strediska až do úradného vylúčenia podozrenia. V závislosti od ochorenia a rizika jeho prenosu sa pozastavenie môže týkať zariadenia, inštitútu alebo strediska ako celku alebo len určitých kategórií zvierat vnímavých na príslušnú chorobu. Príslušný orgán musí zabezpečiť prijatie opatrení potrebných na potvrdenie alebo vylúčenie podozrenia a na zabránenie šíreniu choroby.

                        7.

                        Ak sa podozrenie na ochorenie spomínané v bode 6 potvrdí, schválenie zariadenia, inštitútu alebo strediska sa musí odobrať.

                        8.

                        V prípade odobratia schválenia zariadenia, inštitútu alebo strediska sa schválenie môže obnoviť len v prípade splnenia týchto podmienok:

                                    a)

                                    choroba a zdroj infekcie boli v priestoroch daného zariadenia, inštitútu alebo strediska odstránené;

                                    b)

                                    priestory zariadenia, inštitútu alebo strediska boli náležite vyčistené a dezinfikované;

                                    c)

                                    dané zariadenie, inštitút alebo stredisko spĺňa požiadavky stanovené v písmenách a) až d) a f) až h) časti 3.

                        9.

                        Príslušný orgán, ktorý zariadenie, inštitút alebo stredisko schválil, musí o pozastavení, odobratí alebo obnovení schválenia informovať členské štáty, ktoré zaradili dané zariadenie, inštitút alebo stredisko do svojich zoznamov schválených zariadení, inštitútov a stredísk.“


title: Vykonávacie nariadenie Komisie (EÚ) č. 463/2014 z  5. mája 2014 , ktorým sa stanovujú podmienky uplatniteľné na systém elektronickej výmeny údajov medzi členskými štátmi a Komisiou podľa nariadenia Európskeho parlamentu a Rady (EÚ) č. 223/2014 o Fonde európskej pomoci pre najodkázanejšie osoby

text:
               7.5.2014

               SK

               Úradný vestník Európskej únie

               L 134/32

         VYKONÁVACIE NARIADENIE KOMISIE (EÚ) č. 463/2014
   z 5. mája 2014,
   ktorým sa stanovujú podmienky uplatniteľné na systém elektronickej výmeny údajov medzi členskými štátmi a Komisiou podľa nariadenia Európskeho parlamentu a Rady (EÚ) č. 223/2014 o Fonde európskej pomoci pre najodkázanejšie osoby
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 223/2014 z 11. marca 2014 o Fonde európskej pomoci pre najodkázanejšie osoby (1), a najmä na jeho článok 30 ods. 4,
   keďže:

               (1)

               Podľa článku 30 ods. 4 nariadenia (EÚ) č. 223/2014 sa všetky úradné výmeny informácií medzi členským štátom a Komisiou uskutočnia pomocou systému elektronickej výmeny údajov. Je preto potrebné stanoviť pravidlá a podmienky, ktorým by mal tento systém elektronickej výmeny údajov vyhovovať.

               (2)

               V záujme zabezpečenia lepšej kvality informácií o vykonávaní operačných programov, lepšej využiteľnosti systému a v záujme zjednodušenia je potrebné vymedziť základné požiadavky týkajúce sa formy a rozsahu informácií, ktoré sa majú vymieňať.

               (3)

               Je potrebné vymedziť zásady, ako aj pravidlá uplatniteľné na prevádzku systému, pokiaľ ide o určenie strany zodpovednej za vkladanie dokumentov a vykonávanie ich aktualizácií.

               (4)

               Je potrebné stanoviť technické vlastnosti systému s cieľom zaručiť zníženie administratívnej záťaže pre členské štáty a Komisiu a zároveň zabezpečiť účinnú a efektívnu elektronickú výmenu informácií.

               (5)

               Členské štáty a Komisia by takisto mali mať možnosť kódovať a prenášať údaje dvoma rôznymi spôsobmi, ktoré budú vymedzené. Takisto je potrebné stanoviť pravidlá pre prípad, že vyššia moc zabráni použitiu systému elektronickej výmeny údajov, s cieľom zabezpečiť, aby si členské štáty aj Komisia mohli naďalej vymieňať informácie prostredníctvom alternatívnych prostriedkov.

               (6)

               Členské štáty a Komisia by mali zaručiť, že prenos údajov prostredníctvom systému elektronickej výmeny údajov bude prebiehať zabezpečeným spôsobom, ktorý umožní dostupnosť, integritu, pravosť, dôvernosť a nespochybniteľnosť informácií. Mali by sa preto stanoviť bezpečnostné predpisy.

               (7)

               V tomto nariadení by sa mali dodržiavať základné práva a zásady uznané v Charte základných práv Európskej únie, a to predovšetkým právo na ochranu osobných údajov. Toto nariadenie by sa preto malo uplatňovať v súlade s týmito právami a zásadami. Pokiaľ ide o osobné údaje spracúvané členskými štátmi, uplatňuje sa smernica Európskeho parlamentu a Rady 95/46/ES (2). Pokiaľ ide o spracúvanie osobných údajov inštitúciami a orgánmi Únie a o voľný pohyb týchto údajov, uplatňuje sa nariadenie Európskeho parlamentu a Rady (ES) č. 45/2001 (3).

               (8)

               S cieľom umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

               (9)

               Opatrenia stanovené v tomto nariadení sú v súlade so stanoviskom Výboru pre Fond európskej pomoci pre najodkázanejšie osoby,

         PRIJALA TOTO NARIADENIE:
   KAPITOLA I

      USTANOVENIA, KTORÝMI SA VYKONÁVA NARIADENIE (EÚ) Č. 223/2014 SO ZRETEĽOM NA FOND EURÓPSKEJ POMOCI PRE NAJODKÁZANEJŠIE OSOBY (FEPNO)

         SYSTÉM ELEKTRONICKEJ VÝMENY ÚDAJOV

   [Splnomocnenie podľa článku 30 ods. 4 nariadenia (EÚ) č. 223/2014]
   Článok 1
   Zriadenie systému elektronickej výmeny údajov
   Komisia zriadi systém elektronickej výmeny údajov pre všetky úradné výmeny informácií medzi členským štátom a Komisiou.
   Článok 2
   Obsah systému elektronickej výmeny údajov
   Systém elektronickej výmeny údajov (ďalej len „SFC2014“) musí obsahovať aspoň informácie vymedzené vo vzoroch, formátoch a šablónach stanovených v súlade s nariadením (EÚ) č. 223/2014. Informácie poskytnuté v elektronických formulároch zabudovaných do systému SFC2014 (ďalej len „štruktúrované údaje“) nemožno nahradiť neštruktúrovanými údajmi vrátane použitia hypertextových odkazov alebo iných typov neštruktúrovaných údajov, ako je napríklad príloha v podobe dokumentov alebo obrázkov. Ak členský štát prenáša rovnaké informácie vo forme štruktúrovaných aj neštruktúrovaných údajov, v prípade nezrovnalostí sa použijú štruktúrované údaje.
   Článok 3
   Prevádzka systému SFC2014
   1.   Komisia, orgány poverené členským štátom podľa článku 59 ods. 3 nariadenia Európskeho parlamentu a Rady (EÚ, Euratom) č. 966/2012 (4) a článku 31 nariadenia (EÚ) č. 223/2014, ako aj subjekty, ktorým boli delegované úlohy týchto orgánov, do systému SFC2014 vkladajú informácie, za ktorých prenos sú zodpovedné, a aktualizujú ich.
   2.   Každý prenos informácií Komisii musí overiť a odoslať iná osoba ako tá, ktorá vložila údaje v rámci daného prenosu. Systém SFC2014 alebo informačné systémy riadenia a kontroly členských štátov automaticky prepojené so systémom SFC2014 musia podporovať toto rozdelenie úloh.
   3.   Členské štáty vymenujú na celoštátnej úrovni osobu alebo osoby zodpovedné za správu prístupových práv k systému SFC2014, ktoré budú plniť tieto úlohy:

               a)

               identifikovať používateľov požadujúcich prístup a uistiť sa, že títo používatelia sú zamestnanci organizácie;

               b)

               informovať používateľov o ich povinnostiach s cieľom chrániť bezpečnosť systému;

               c)

               overovať nárok používateľov na požadovanú úroveň oprávnenia vo vzťahu k ich úlohám a ich hierarchickému postaveniu;

               d)

               žiadať o ukončenie prístupových práv, ak už tieto prístupové práva nie sú potrebné alebo odôvodnené;

               e)

               bezodkladne nahlasovať podozrivé udalosti, ktoré by mohli ohroziť bezpečnosť systému;

               f)

               zabezpečiť trvalú presnosť identifikačných údajov používateľov prostredníctvom hlásenia akýchkoľvek zmien;

               g)

               prijímať potrebné opatrenia zamerané na ochranu údajov a obchodného tajomstva v súlade s pravidlami Únie a vnútroštátnymi pravidlami;

               h)

               informovať Komisiu o akýchkoľvek zmenách ovplyvňujúcich schopnosť orgánov členských štátov alebo používateľov systému SFC2014 vykonávať povinnosti uvedené v odseku 1 alebo ich osobnú schopnosť vykonávať povinnosti uvedené v písmenách a) – g).

         4.   Výmeny údajov a transakcií sa musia povinne podpísať elektronickým podpisom v zmysle smernice Európskeho parlamentu a Rady 1999/93/ES (5). Členské štáty a Komisia musia uznať právnu účinnosť a prípustnosť elektronického podpisu použitého v systéme SFC2014 ako dôkaz v súdnych konaniach.
   V prípade informácií spracúvaných prostredníctvom systému SFC2014 sa musí dodržiavať ochrana súkromia a osobných údajov fyzických osôb a obchodného tajomstva právnických osôb v súlade so smernicou Európskeho parlamentu a Rady 2002/58/ES (6), so smernicou Európskeho parlamentu a Rady 2009/136/ES (7), so smernicou 1995/46/ES a s nariadením (ES) č. 45/2001.
   Článok 4
   Vlastnosti systému SFC2014
   V záujme zabezpečenia účinnej a efektívnej elektronickej výmeny informácií systém SFC2014 musí mať tieto vlastnosti:

               a)

               interaktívne formuláre alebo formuláre predbežne vyplnené systémom na základe údajov, ktoré už boli predtým v systéme zaznamenané;

               b)

               automatické výpočty, ktoré znížia úsilie používateľov pri kódovaní;

               c)

               automatické zabudované kontroly na overovanie vnútorného súladu prenášaných údajov a súladu týchto údajov s platnými pravidlami;

               d)

               výstrahy generované systémom, ktoré upozorňujú používateľov systému SFC2014, že niektoré činnosti sa môžu alebo nemôžu vykonávať;

               e)

               online sledovanie stavu spracúvania informácií vložených do systému;

               f)

               dostupnosť historických údajov týkajúcich sa všetkých vložených informácií týkajúcich sa operačného programu.

         Článok 5
   Prenos údajov prostredníctvom systému SFC2014
   1.   Systém SFC2014 musí byť dostupný pre členské štáty a Komisiu buď priamo prostredníctvom interaktívneho používateľského rozhrania (t. j. webovej aplikácie), alebo prostredníctvom technického rozhrania s pomocou vopred stanovených protokolov (t. j. webových služieb), ktoré umožňujú automatickú synchronizáciu a prenos údajov medzi informačnými systémami členských štátov a systémom SFC2014.
   2.   Za dátum elektronického prenosu informácií zo strany členského štátu Komisii a naopak sa považuje dátum predloženia príslušného dokumentu.
   3.   V prípade zásahu vyššej moci, nesprávneho fungovania systému SFC2014 alebo prerušenia spojenia so systémom SFC2014 v trvaní viac ako jedného pracovného dňa v poslednom týždni pred zákonnou lehotou na predloženie informácií alebo v období od 23. do 31. decembra, alebo dlhšie ako päť pracovných dní v inom období sa môže výmena informácií medzi členskými štátmi a Komisiou vykonávať v papierovej podobe s použitím vzorov, formátov a šablón uvedených v článku 2 ods. 1 tohto nariadenia.
   Keď systém elektronickej výmeny údajov začne znovu fungovať, spojenie s daným systémom je obnovené alebo pominie príčina vyššej moci, dotknutá strana bezodkladne vloží do systému SFC2014 informácie, ktoré už boli odoslané v papierovej podobe.
   4.   V prípadoch uvedených v odseku 3 sa za dátum predloženia príslušného dokumentu považuje dátum poštovej pečiatky.
   Článok 6
   Bezpečnosť údajov prenášaných prostredníctvom systému SFC2014
   1.   Komisia zavedie politiku bezpečnosti informačných technológií (ďalej len „politika bezpečnosti SFC IT“) pre systém SFC2014, ktorá sa bude uplatňovať na zamestnancov používajúcich systém SFC2014 v súlade s príslušnými pravidlami Únie, najmä s rozhodnutím Komisie K(2006) 3602 (8) a jeho vykonávacími predpismi. Komisia určí osobu alebo osoby zodpovedné za vymedzenie, zachovanie a zabezpečenie správneho uplatňovania politiky bezpečnosti v rámci systému SFC2014.
   2.   Členské štáty a iné európske inštitúcie než Komisia, ktoré získali prístupové práva do systému SFC2014, musia dodržiavať podmienky bezpečnosti IT uverejnené na portáli SFC2014 a opatrenia, ktoré Komisia vykonáva v rámci systému SFC2014 s cieľom zabezpečiť prenos údajov, najmä pokiaľ ide o používanie technického rozhrania uvedeného v článku 5 ods. 1 tohto nariadenia.
   3.   Členské štáty a Komisia vykonávajú bezpečnostné opatrenia prijaté s cieľom chrániť údaje, ktoré zaznamenali a preniesli prostredníctvom systému SFC2014, a zabezpečujú účinnosť týchto bezpečnostných opatrení.
   4.   Členské štáty prijmú celoštátne, regionálne alebo miestne politiky bezpečnosti IT, ktoré sa budú vzťahovať na prístup k systému SFC2014 a automatické zadávanie informácií doň a ktoré zabezpečia dodržiavanie minimálneho súboru bezpečnostných požiadaviek. Tieto celoštátne, regionálne alebo miestne politiky bezpečnosti IT sa môžu odvolávať na iné bezpečnostné dokumenty. Každý členský štát zabezpečí, aby sa tieto politiky bezpečnosti IT uplatňovali v prípade všetkých orgánov používajúcich systém SFC2014.
   5.   Tieto celoštátne, regionálne alebo miestne politiky bezpečnosti IT musia zahŕňať:

               a)

               aspekty bezpečnosti IT týkajúce sa práce vykonávanej osobou alebo osobami zodpovednými za správu prístupových práv uvedených v článku 3 ods. 3 tohto nariadenia v prípade uplatnenia priameho použitia;

               b)

               v prípade celoštátnych, regionálnych alebo miestnych počítačových systémov prepojených so systémom SFC2014 prostredníctvom technického rozhrania uvedeného v článku 5 ods. 1 tohto nariadenia musia bezpečnostné opatrenia pre tieto systémy umožňovať zosúladenie s bezpečnostnými požiadavkami systému SFC2014.

         Na účely písmena b) prvého pododseku musia byť podľa potreby zahrnuté tieto aspekty:

               a)

               fyzická bezpečnosť;

               b)

               kontrola nosičov údajov a prístupu;

               c)

               kontrola uloženia;

               d)

               kontrola prístupu a hesiel;

               e)

               monitorovanie;

               f)

               prepojenie so systémom SFC2014;

               g)

               komunikačná infraštruktúra;

               h)

               riadenie ľudských zdrojov pred začatím zamestnania, počas zamestnania a po ukončení zamestnania;

               i)

               riadenie incidentov.

         6.   Tieto celoštátne, regionálne alebo miestne politiky bezpečnosti IT musia byť založené na hodnotení rizík a opísané opatrenia musia byť primerané identifikovaným rizikám.
   7.   Komisii sa musia na požiadanie poskytnúť dokumenty, ktorými sa stanovujú národné, regionálne alebo miestne politiky bezpečnosti IT.
   8.   Členské štáty určia na celoštátnej úrovni osobu alebo osoby, ktoré budú zodpovedné za zachovanie a zabezpečenie uplatňovania národných, regionálnych alebo miestnych politík bezpečnosti IT. Táto osoba alebo tieto osoby konajú ako kontaktné body s osobou alebo osobami určenými Komisiou a uvedenými v článku 6 ods. 1 tohto nariadenia.
   9.   Tak politika bezpečnosti SFC IT, ako aj príslušné celoštátne, regionálne a miestne politiky bezpečnosti IT sa v prípade technologických zmien, zistenia nových ohrození alebo v prípade iných relevantných zmien musia aktualizovať. V každom prípade sa musia každoročne revidovať, aby sa zabezpečilo, že naďalej primeraným spôsobom reagujú na vývoj.
   KAPITOLA II

      ZÁVEREČNÉ USTANOVENIE

   Článok 7
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. mája 2014

            Za Komisiu

            predseda

         José Manuel BARROSO

      (1)  Nariadenie Európskeho parlamentu a Rady (EÚ) č. 223/2014 z 11. marca 2014 o Fonde európskej pomoci pre najodkázanejšie osoby (Ú. v. EÚ L 72, 12.3.2014, s. 1).

      (2)  Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31).

      (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (4)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      (5)  Smernica Európskeho parlamentu a Rady 1999/93/ES z 13. decembra 1999 o rámci Spoločenstva pre elektronické podpisy (Ú. v. ES L 13, 19.1.2000, s. 12).

      (6)  Smernica Európskeho parlamentu a Rady 2002/58/ES z 12. júla 2002 týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (Ú. v. ES L 201, 31.7.2002, s. 37).

      (7)  Smernica Európskeho parlamentu a Rady 2009/136/ES z 25. novembra 2009, ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa (Ú. v. EÚ L 337, 18.12.2009, s. 11).

      (8)  Rozhodnutie Komisie K(2006) 3602 zo 16. augusta 2006 o bezpečnosti informačných systémov používaných Európskou komisiou.


title: Vykonávacie nariadenie Komisie (EÚ) č. 490/2014 z  12. mája 2014 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               13.5.2014

               SK

               Úradný vestník Európskej únie

               L 138/84

         VYKONÁVACIE NARIADENIE KOMISIE (EÚ) č. 490/2014
   z 12. mája 2014,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. mája 2014

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  MA

                  48,3

                  MK

                  88,4

                  TN

                  49,2

                  TR

                  65,0

                  ZZ

                  62,7

                  0707 00 05

                  MK

                  59,9

                  TR

                  124,2

                  ZZ

                  92,1

                  0709 93 10

                  TR

                  108,9

                  ZZ

                  108,9

                  0805 10 20

                  EG

                  44,3

                  IL

                  74,6

                  MA

                  45,2

                  TN

                  68,6

                  TR

                  51,4

                  ZZ

                  56,8

                  0805 50 10

                  TR

                  96,6

                  ZZ

                  96,6

                  0808 10 80

                  AR

                  131,2

                  BR

                  101,5

                  CL

                  101,7

                  CN

                  98,4

                  MK

                  27,7

                  NZ

                  140,1

                  US

                  191,6

                  ZA

                  101,4

                  ZZ

                  111,7

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.